**Информационен бюлетин на Съвета по международни счетоводни стандарти (IASB) – март 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [22–24 март 2022](https://www.ifrs.org/content/ifrs/home/news-and-events/calendar/2022/march/international-accounting-standards-board.html) г.

**Съдържание**

**Изследователска работа и изготвяне и въвеждане на стандарти**

* [Преглед след въвеждане на МСФО 9—класифициране и оценяване (Документ по програмата 3)](https://www.ifrs.org/news-and-events/updates/iasb/2022/iasb-update-march-2022/#1)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2022/iasb-update-march-2022/#2)
* [Коментар на ръководството (Документ по програмата 15)](https://www.ifrs.org/news-and-events/updates/iasb/2022/iasb-update-march-2022/#3)
* [Добивни дейности (Документ по програмата 19)](https://www.ifrs.org/news-and-events/updates/iasb/2022/iasb-update-march-2022/#4)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-march-2022/#5)
* [Бизнес комбинации под общ контрол (Документ по програмата 23)](https://www.ifrs.org/news-and-events/updates/iasb/2022/iasb-update-march-2022/#6)
* [Втори всеобхватен преглед на счетоводния стандарт МСФО за МСП (Документ по програмата 30)](https://www.ifrs.org/news-and-events/updates/iasb/2022/iasb-update-march-2022/#7)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-march-2022/#8)
* [Целеви операции по дългосрочно рефинансиране III (МСФО 9 и МСС 20): Финализиране на решението по програмата (Документ по програмата 12A)](https://www.ifrs.org/news-and-events/updates/iasb/2022/iasb-update-march-2022/#9)
* [Актуална информация от КРМСФО за февруари 2022 г (Документ по програмата 12Б)](https://www.ifrs.org/news-and-events/updates/iasb/2022/iasb-update-march-2022/#10)

**Стратегия и общо управление**

* [Трето допитване във връзка с програмата (Документ по програмата 24)](https://www.ifrs.org/news-and-events/updates/iasb/2022/iasb-update-march-2022/#11)

**Изследователска работа и изготвяне и въвеждане на стандарти**

**Преглед след въвеждане на МСФО 9—класифициране и оценяване (Документ по програмата 3)**

На 23 март 2022 г. IASB проведе заседание, за да обсъди:

* Обобщение на предоставените като обратна информация становища във връзка с Искането за предоставяне на информация *Преглед след въвеждане на МСФО 9—класифициране и оценяване*; и
* План за следващата фаза на проекта.

От IASB не бе поискано да взема каквито и да е решения.

***Следващ етап***

На бъдещи свои заседания IASB ще анализира обратната информация във връзка с:

1. Характеристики на договорните парични потоци (включително финансови активи с характеристики, свързани с устойчивото развитие и договорно свързани инструменти);
2. Оценяване на бизнес модела;
3. Капиталови инструменти и друг всеобхватен доход;
4. Модификации на договорните парични потоци;
5. Амортизирана стойност и метод на ефективната лихва; и
6. Други въпроси, свързани с изискванията за класифициране и оценяване в МСФО 9.

IASB очаква да приключи обсъжданията през третото тримесечие на 2022 г.

**Финансови инструменти с характеристики на собствен капитал (Документ по програмата 5)**

На 23 март 2022 г. IASB проведе заседание, за да обсъди прекласифицирането на финансови инструменти, емитирани от предприятието, като финансови пасиви или инструменти на собствения капитал.  В практиката възникват въпроси относно това дали МСС 32 *Финансови инструменти: представяне* разрешава или изисква прекласифициране след първоначално признаване. От IASB не бе поискано да взема каквито и да е решения.

***Следващ етап***

IASB ще разгледа предложенията за потенциални принципи за прекласифициране.

**Коментар на ръководството (Документ по програмата 15)**

На 24 март 2022 г. IASB проведе заседание, за да обсъди получените като обратна информация становища във връзка с предложенията на Съвета за преработено изложение за практика относно коментара на ръководството, съгласно изложеното в Проекта за обсъждане *Коментар на ръководството*. От IASB не бе поискано да взема каквито и да е решения.

***Следващ етап***

На бъдещи свои заседания IASB ще продължи да обсъжда обратната информация във връзка с Проекта за обсъждане и ще вземе решение относно план за следващата фаза на проекта през второто тримесечие на 2022 г.

**Добивни дейности (Документ по програмата 19)**

На 22 март 2022 г. IASB проведе заседание, за да разгледа плана си да проучи:

* разработване на изисквания или насоки, които да подобрят оповестяванията на предприятието относно неговите разходи и дейности по проучване и оценяване, за да се осигури по-полезна информация за основните потребители на финансовите отчети; и
* премахване на временния статут на МСФО 6 *Проучване и оценяване на минерални ресурси*.

Планът очертава изследователската работа, която IASB ще трябва да извърши, за да разбере:

1. информационните нужди на потребителите;
2. защо потребителите не получават понастоящем информацията, от която се нуждаят;
3. разходите за това да се изиска от предприятията да предоставят информацията, от която се нуждаят потребителите; и
4. дали всеобхватният преглед на добивните дейности, предвиден от IASB през 2004 г., е завършен и следователно временният статут на МСФО 6 би могъл да бъде премахнат.

IASB реши, че като част от работата си по проучване премахването на временния статут на МСФО 6 Съветът ще проучи въпроса за отстраняване на параграфи 13 и 14 от стандарта.

IASB реши да продължи работата съгласно плана.

Всичките единадесет членове на IASB изразиха съгласие с това решение.

***Следващ етап***

IASB ще пристъпи към изследователската работа съгласно изложеното в плана на проекта.

**Основни финансови отчети (Документ по програмата 21)**

На 23 март 2022 г. IASB проведе заседание, за да разисква повторно някои от предложенията, включени в Проекта за обсъждане *Общо представяне и оповестяване,*отнасящи се до:

* някои от предложенията относно предприятия с конкретно посочена основна стопанска дейност - Документ по програмата 21A.
* местоположението и кръстосаните препратки към оценките на ръководството за резултатите от дейността—Документ по програмата 21Б.

***Предприятия с конкретно посочена основна стопанска дейност —общи въпроси* (Документ по програмата 21A)**

IASB реши в порядък на работна хипотеза да предостави допълнителни насоки към тези, предложени в Проекта за обсъждане относно „основната стопанска дейност“, като поясни, че:

1. ролята на основната стопанска дейност в изискванията в проекта на счетоводния МСФО стандарт е ограничена до оценяване на това дали предприятието инвестира в хода на основната си стопанска дейност или предоставя финансиране на клиенти като основна стопанска дейност.
2. инвестирането в хода на основната стопанска дейност или предоставянето на финансиране на клиенти като основна стопанска дейност представлява конкретен факт, а не твърдение. Предприятието ще трябва да използва своята преценка при оценяване дали инвестира в хода на основната си стопанска дейност или предоставя финансиране на клиенти като основна стопанска дейност. Оценката следва да се базира на наблюдаеми доказателства в степента, в която такива са налични.
3. примерите за наблюдаеми доказателства включват:
   1. оценки за оперативните резултати от дейността, използвани в публични комуникации.
   2. Информация относно сегменти, в случай че предприятието прилага МСФО 8 *Оперативни сегменти*. По-конкретно:
      1. Подлежащ на отчитане сегмент, който обхваща една единствена стопанска дейност сочи, че тази стопанска дейност е основна стопанска дейност на предприятието.
      2. Оперативен сегмент, който обхваща една единствена стопанска дейност сочи, че тази стопанска дейност би могла да представлява основна стопанска дейност на предприятието—в случай че резултатите от дейността на оперативния сегмент са важен индикатор за оперативните резултати от дейността на предприятието.
4. посочените междинни сборове, сходни с брутната печалба в параграф B78 от Проекта за обсъждане, са примери за важни индикатори за оперативните резултати от дейността на предприятие, което инвестира в хода на основната си стопанска дейност или предоставя финансиране на клиенти като основна стопанска дейност.

        Всичките единадесет членове на IASB изразиха съгласие с тези решения.

IASB реши в порядък на работна хипотеза да поясни, че прилагайки предложенията предприятието оценява на ниво отчитащо се предприятие дали то инвестира в хода на основната си стопанска дейност или предоставя финансиране на клиенти като основна стопанска дейност. Всичките единадесет членове на IASB изразиха съгласие с това решение.

IASB реши също така в порядък на работна хипотеза да поясни, че прилагайки предложенията предприятието прилага перспективно промяна в резултатите от оценяването дали то инвестира в хода на основната си стопанска дейност или предоставя финансиране на клиенти като основна стопанска дейност; така, прилагайки предложенията, предприятието не преизчислява сравнителните данни. Всичките единадесет членове на IASB изразиха съгласие с това решение.

В допълнение на това IASB реши в порядък на работна хипотеза да изисква предприятието да оповестява следното, когато е налице промяна в резултатите от оценяването дали то инвестира в хода на основната си стопанска дейност или предоставя финансиране на клиенти като основна стопанска дейност:

1. факта, че е имало промяна. Всичките единадесет членове на IASB изразиха съгласие с това решение.
2. информация относно ефекта от промяната, която би позволила на потребителите да извършат анализ на тенденциите във връзка с оперативната печалба. Десет от единадесетте членове на IASB изразиха съгласие с това решение.

***Оценки на ръководството за резултатите от дейността —*** ***местоположението и кръстосаните препратки* (Документ по програмата 21Б)**

IASB реши в порядък на работна хипотеза:

1. да потвърди предложеното изискване предприятието да оповестява информация относно оценките на ръководството за резултатите от дейността в едно единствено пояснително приложение към финансовия отчет. Всичките единадесет членове на IASB изразиха съгласие с това решение.
2. да не добавя изисквания, отнасящи се до това предприятието да включва оповестявания относно оценките на ръководството за резултатите от дейността във финансовия отчет чрез препратка към друг документ. IASB реши, че не е необходимо да забранява включването на изискваните оповестявания във финансовия отчет чрез препратка към друг документ, тъй като широко разпространена практика е изискваните оповестявания да се включват посредством препратка към друг документ само когато това е изрично разрешено от счетоводен МСФО стандарт. Всичките единадесет членове на IASB изразиха съгласие с това решение.

IASB обсъди също така оповестяванията в пояснителните приложения към финансовия отчет на оценки, които не са съгласно Общоприетите счетоводни принципи и не представляват оценки на ръководството за резултатите от дейността. От IASB не бе поискано да взема каквито и да е решения.

***Следващ етап***

На бъдещи свои заседания IASB ще продължи с повторните разисквания на предложенията по проекта.

**Бизнес комбинации под общ контрол (Документ по програмата 23)**

На 24 март 2022 г. IASB проведе заседание, за да разисква целта и обхвата на проекта относно бизнес комбинациите под общ контрол.

IASB реши в порядък на работна хипотеза да актуализира целта на проекта, така че да отрази етапа на проекта и да подчертае, че при разработването на изискванията за отчитане IASB взема под внимание нуждите на потребителите на финансовите отчети на получаващото предприятие (т.е. на отчитащото се предприятие.

Всичките единадесет членове на IASB изразиха съгласие с това решение.

IASB реши в порядък на работна хипотеза да не разширява обхвата на проекта, за да адресира:

1. отчитането от предприятие в бизнес комбинация под общ контрол, различно от получаващото предприятие;
2. отчитането, в индивидуалните финансови отчети, от получаващото предприятие, придобиващо контрол над инвестиция в дъщерно предприятие от страна под общ контрол; или
3. отчитането на сделки и операции под общ контрол, различни от бизнес комбинациите под общ контрол.

Десет от единадесетте членове на IASB изразиха съгласие с това решение.

***Следващ етап***

На бъдещо свое заседание IASB ще разисква други предложения, произтичащи от проекта.

**Втори всеобхватен преглед на счетоводния стандарт МСФО за МСП (Документ по програмата 30)**

На 24 март 2022 г. IASB проведе заседание, за да обсъди дали и ако да – как – да предложи изменения в счетоводния стандарт *МСФО за МСП* като част от втория всеобхватен преглед.

***Към Проект за обсъждане—хармонизиране на изискванията за оповестяване със счетоводните МСФО стандарти* (Документ по програмата 30A)**

IASB реши в порядък на работна хипотеза относно подход за разработване на предложените изменения в изискванията за оповестяване в счетоводния стандарт *МСФО за МСП,* които биха довели до съответствие между тези изисквания за оповестяване и Проекта за обсъждане *Дъщерни предприятия без публична отчетност: оповестявания*.

Всичките единадесет членове на IASB изразиха съгласие с това решение.

***Към Проект за обсъждане —МСФО 9*Финансови инструменти*(издадени договори за финансови гаранции)* (Документ по програмата 30Б)**

IASB реши в порядък на работна хипотеза да предложи изменения в счетоводния стандарт *МСФО за МСП,* така че да изисква емитентът на договор за финансова гаранция да оценява първоначално този договор по получената премия (плюс настоящата стойност на всички подлежащи на получаване бъдещи премийни плащания), а впоследствие да го оценява по по-високата от:

1. очакваните кредитни загуби; и
2. първоначално признатата сума, ако има такава, амортизирана на линейна база в течение на срока на гаранцията.

Десет от единадесетте членове на IASB изразиха съгласие с това решение.

***Следващ етап***

На бъдещо свое заседание IASB ще продължи да разработва предложенията по проекта.

**Поддържане и последователно прилагане**

**Поддържане и последователно прилагане (Документ по програмата 12)**

На 23 март 2022 г. IASB проведе заседание, за да разгледа решение по програмата и други въпроси, обсъждани на заседанието през февруари 2022 г. на Комитета по разясненията на МСФО.

**Целеви операции по дългосрочно рефинансиране III (МСФО 9 и МСС 20): Финализиране на решението по програмата (Документ по програмата 12A)**

IASB разгледа въпроса дали член на IASB възразява срещу решението по програмата *Целеви операции по дългосрочно рефинансиране III*(МСФО 9 *Финансови инструменти* и МСС 20 *Счетоводно отчитане на безвъзмездни средства, предоставени от държавата и оповестяване на държавна помощ*).

Нито един от членовете на IASB не възрази срещу решението по програмата.

***Следващ етап***

Решението по програмата ще бъде публикувано през март 2022 т. в допълнение към [Бюлетина с актуална информация на КРМСФО за февруари 2022](https://www.ifrs.org/content/ifrs/home/news-and-events/updates/ifric/2022/ifric-update-february-2022.html) г.

**Актуална информация от КРМСФО за февруари 2022 г. (Документ по програмата 12Б)**

IASB бе запознат с актуална информация от заседанието през февруари 2022 г. на Комитета. Подробности за това заседание са публикувани в  Бюлетина с актуална информация на КРМСФО за февруари 2022 г.

От IASB не бе поискано да взема каквито и да е решения.

**Стратегия и общо управление**

**Трето допитване във връзка с програмата (Документ по програмата 24)**

На 22 март 2022 г. IASB проведе заседание, за да обсъди нови финансово-отчетни въпроси, които да бъдат добавени към работната програма на IASB за периода 2022 – 2026 г.

IASB обсъди:

* подход за анализ на потенциалните проекти (Документ по програмата 24A);
* предложение за кратък списък с потенциални проекти, който да бъде обсъден на бъдещо заседание (Документ по програмата 24Б);
* други потенциални проекти, описани в Приложение Б към Искането за предоставяне на информация *Трето допитване във връзка с програмата* (Документ по програмата 24В); и
* други предложения за потенциални проекти (Документ по програмата 24Г).

Документ по програмата 24Д—*Потенциални проекти—Обобщение на обратната информация във връзка с предложени проекти за включване в краткия списък—*бе предоставен единствено с информационна цел.

***Потенциални проекти—подход за анализа, осъществяван от екипа* (Документ по програмата 24A)**

IASB обсъди подхода си за анализиране на потенциалните проекти и следващите стъпки, които трябва да бъдат предприети.

От IASB не бе поискано да взема каквито и да е решения.

***Потенциални проекти —*** ***предложение за кратък списък с потенциални проекти* (Документ по програмата 24Б)**

IASB реши в порядък на работна хипотеза да включи в краткия списък следните проекти, които да бъдат обсъдени на бъдещо заседание:

1. рискове, свързани с климата;
2. криптовалути и свързаните с тях операции;
3. оповестяване на предположението за действащо предприятие;
4. нематериални активи;
5. оперативни сегменти;
6. механизми за определяне на цените на замърсителите; и
7. отчет за паричните потоци и свързани с него въпроси.

Всичките единадесет членове на IASB изразиха съгласие с това решение.

На бъдещо свое заседание IASB ще вземе решение кои от включените в краткия списък проекти да добави към работната си програма за периода 2022 - 2026 г.

***Потенциални проекти —други проекти, описани в Искането за предоставяне на информация* (Документ по програмата 24В)**

IASB реши в порядък на работна хипотеза, че никой от потенциалните проекти в Документ по програмата 24В не следва да бъде включен в краткия списък за обсъждане на бъдещо заседание.

Всичките единадесет членове на IASB изразиха съгласие с това решение.

***Потенциални проекти —други предложения* (Документ по програмата 24Г)**

IASB реши в порядък на работна хипотеза, че никой от потенциалните проекти в Документ по програмата 24Г не следва да бъде включен в краткия списък за обсъждане на бъдещо заседание.

Всичките единадесет членове на IASB изразиха съгласие с това решение.

***Следващ етап***

IASB ще обсъди включените в краткия списък проекти и ще реши кои от тях да добави към работната си програма за периода 2022 – 2026 г.